Jei ES lygmeniu nebus imtasi jokių veiksmų, atsižvelgiant tik į tas profesijas, pagal kurias dirbantys asmenys šiuo metu patiria asbesto poveikį, per ateinančius 40 metų ES bus nustatyti apytikriai 884 su asbesto poveikiu darbe susiję vėžio atvejai. Taip pat prognozuojama, kad per tą patį laikotarpį nuo vėžio, susijusio su asbesto poveikiu darbe, mirs 707 darbuotojai. Dėl šių apskaičiuotųjų vėžio atvejų išlaidos sveikatos priežiūrai sieks 228–438 mln. EUR.

Europos Sąjungoje darbuotojų apsauga nuo rizikos, susijusios su asbesto poveikiu, reglamentuojama Direktyva 2009/148/EB (toliau – Direktyva dėl asbesto darbe, DAD). Remiantis naujausio išsamaus DAD vertinimo išvadomis, ši direktyva tebėra itin aktuali ir veiksminga. Atlikus tyrimą, kuriuo pagrįstas šis vertinimas, nuspręsta, kad esama įrodymų, jog siekiant, kad DAD geriau atitiktų dabartines aplinkybes ir būtų veiksmingesnė, reikėtų sumažinti ribinę vertę darbo aplinkoje (RVDA). RVDA peržiūra taip pat grindžiama naujausiu ES darbuotojų saugos ir sveikatos (DSS) direktyvų įgyvendinimo vertinimu, apimančiu 2013–2017 m. laikotarpį. Be to, 2021 m. lapkričio mėn. trišalis Darbuotojų saugos ir sveikatos patariamasis komitetas (ACSH) vieningai sutarė, kad reikia sumažinti dabartinę RVDA.

B. Politikos galimybės

Kokios su teisėkūra susijusios ir nesusijusios politikos galimybės apsvarstytos? Ar viena iš politikos galimybių pasirinkta kaip tinkamiausia? Kodėl?

Tiek dabartinių gairių peržiūra, tiek specialiai mažosioms ir vidutinėms įmonėms (MVĮ) skirtų priemonių priėmimas buvo atmesti, nes nuspręsta, kad šios galimybės ne tokios veiksmingos siekiant šios iniciatyvos tikslų.

Kaip tinkamiausią metodą nuspręsta pasirinkti Direktyvoje dėl asbesto darbe (DAD) nustatytos ES ribinės vertės darbo aplinkoje (RVDA) peržiūrą. Atsižvelgiant į Europos cheminių medžiagų agentūros Rizikos vertinimo komitete atliktą mokslinį vertinimą, trišalio ACSH komiteto nuomonę ir valstybėse narėse nustatytas ribines vertes darbo aplinkoje, įvertinti keli RVDA peržiūros scenarijai. Mokslinis vertinimas sudaro patikimą įrodymų pagrindą, o ACSH nuomonėje, kurioje, be kita ko, atsižvelgiama į socialinius ir ekonominius bei įgyvendinamumo klausimus, pateikta informacijos, kuri yra svarbi siekiant sėkmingai įgyvendinti peržiūrėtą RVDA.

Remiantis išsamiu poveikio vertinimu, kaip tinkamiausia galimybė pasirinkta 0,01 plaušelio/cm3 RVDA, nes tai yra geriausias scenarijus veiksmingumo, efektyvumo ir nuoseklumo atžvilgiu.

Galimybė peržiūrėti kitas DAD nuostatas, kaip to prašė darbuotojų organizacijos ir prašyta Europos Parlamento rezoliucijoje, buvo apsvarstyta, bet ji nepasirinkta. Remiantis DAD ex post vertinimo išvadomis, diskusijose su trišaliu ACSH komitetu, mokslinėje analizėje ir dviejų etapų konsultacijose su ES socialiniais partneriais pagal Sutarties dėl Europos Sąjungos veikimo 154 straipsnį visas dėmesys sutelktas į RVDA atnaujinimą skubos tvarka, o ne išsamesnę DAD peržiūrą. Tai neturi įtakos kitų DAD nuostatų būsimų vertinimų ir galimų peržiūrų rezultatams. Vis dėlto, reikėtų atkreipti dėmesį į tai, kad valstybės narės gali viršyti DAD būtiniausias nuostatas ir kad jos yra atsakingos už konkretų nacionalinių nuostatų, kuriomis DAD perkeliama į nacionalinę teisę, įgyvendinimą ir vykdymo užtikrinimą. Prireikus konkretūs darbuotojų organizacijų ir Europos Parlamento prašymai bus aptarti specialiose gairėse. Šias gaires Komisija paskelbs, kai bus priimta peržiūrėta DAD, siekdama padėti ją įgyvendinti.

Kas kuriai galimybei pritaria?

Per oficialias dviejų etapų konsultacijas su socialiniais partneriais tiek darbdavių organizacijos, tiek profesinės sąjungos pritarė tam, kad DAD nustatyta ribinė vertė darbo aplinkoje (RVDA) būtų sumažinta.

ACSH darbdavių interesų ir vyriausybių interesų grupės pritaria 0,01 plaušelio/cm3 RVDA, o darbuotojų interesų grupė pasisako už tai, kad būtų nustatyta 0,001 plaušelio/cm3 RVDA.

C. Tinkamiausios galimybės poveikis

Kokie yra tinkamiausios galimybės pranašumai?

Įgyvendinus šią iniciatyvą per ateinančius 40 metų būtų galima išvengti 663 vėžio (mezoteliomos ir plaučių, gerklų bei kiaušidžių vėžio) atvejų. Dėl to sumažės darbuotojų ir jų šeimų patiriamos kančios ir, be kita ko, pailgės jų gyvenimo trukmė, pagerės gyvenimo kokybė ir padidės produktyvumas. Ekonominiu atžvilgiu nauda sveikatai sieks 166–323 mln. EUR.

Padarius asbesto šalinimo darbus saugesnius, šis sektorius taps patrauklesnis. Pagerėjus įmonės įvaizdžiui visuomenėje, jai gali būti paprasčiau rasti darbuotojų ir juos išlaikyti, dėl to sumažėtų įdarbinimo išlaidos ir padidėtų darbuotojų produktyvumas.

Kokios yra tinkamiausios galimybės išlaidos?

Dėl veiksmų, kurių tektų imtis siekiant pritaikyti darbo praktiką, kad ji atitiktų naująją RVDA, padidėtų įmonių išlaidos. Daugiausia tai būtų išlaidos, susijusios su papildomomis rizikos valdymo priemonėmis, pranešimais, medicinine priežiūra, stebėsena ir mokymu. Vis dėlto vidutinės išlaidos vienai įmonei per ateinančius 40 metų siektų mažiau nei 15 000 EUR. Tikėtina, kad didelė šių išlaidų dalis būtų perkelta klientams.

Koks bus poveikis verslui, MVĮ ir labai mažoms įmonėms?

Labiau tikėtina, kad sumažinta RVDA turės įtakos mažosioms įmonėms, kurios visuose sektoriuose sudaro daugiau kaip 99 proc. įmonių, atliekančių su asbestu susijusius darbus. Išlaidos gali turėti nedidelį poveikį (sąnaudų ir apyvartos santykis – 2–4 proc.) elektros įrangos remonto, įvairių tipų laivų remonto ir techninės priežiūros, motorinių transporto priemonių techninės priežiūros ir remonto sektoriuose (t. y. 0,02 proc. visų su asbestu susijusius darbus atliekančių įmonių). Neišvengiamas sąnaudų padidėjimas neturės poveikio didžiajai daugumai MVĮ, išskyrus vykdančias veiklą šiuose sektoriuose.

Ar tai turės didelį poveikį nacionaliniams biudžetams ir administravimo subjektams?